แนวโน้ม SET ไซด์เวย์กรอบแคบ แนะจับตานำเข้า “วัคซีนโควิด” – ผลประชุม ECB
แนวโน้ม SET ไซด์เวย์กรอบแคบ แนะจับตานำเข้า “วัคซีนโควิด” – ผลประชุม ECB
22 เม.ย. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้คาดว่าจะแกว่งไซด์เวย์ในกรอบแคบท่ามกลางปัญหาการแพร่ระบาดโควิด-19 ในประเทศที่ยังมีจำนวนผู้ติดเชื้อสูง ขณะที่ตลาดหุ้นภูมิภาคเอเชียเช้านี้ส่วนใหญ่ปรับตัวขึ้นตามดาวโจนส์รีบาวด์เมื่อคืนนี้
ส่วนบ้านเรายังมีผลประกอบการกลุ่มแบงก์ที่ออกมาดีกว่าคาดช่วยหนุน และ ภาครัฐฯหารือนำเข้าวัคซีนโควิด-19 เข้มข้นขึ้น โดยจะมีการนำเข้าจากยี่ห้ออื่น ๆ อีก 35 ล้านโดส และจะมีภาคเอกชนเข้าร่วมนำเข้าด้วย โดยสำนักวิจัยต่างก็จับตาในเรื่องของวัคซีนเป็นหลัก ซึ่งเป็นบวกต่อตลาดหุ้น
อย่างไรก็ดี วันนี้ยังต้องติดตามการประชุมธนาคารกลางยุโรป (ECB) และดัชนีผู้จัดการฝ่ายจัดซื้อ (PMI) ภาคการผลิต และภาคบริการของทั่วโลกที่ทยอยประกาศออกมา ส่วนบ้านเราให้ติดตามตัวเลขส่งออกไทยในวันพรุ่งนี้ (23 เม.ย.) และในสัปดาห์หน้าจะมีการประชุมธนาคารกลางสหรัฐฯ (เฟด)
พร้อมให้แนวรับ 1,570 จุด ส่วนแนวต้าน 1,590 จุด